Konrad Bauer

Životopis

Konrad Bauer sa narodil 9. februára 1919 v Gelsenkirchene. Po absolvovaní stíhacieho výcviku bol poslaný na východný front k 10./JG 51. U tejto jednotky dosiahol dňa 20. marca 1943 svoje prvé vzdušné víťazstvo, keď zostrelil sovietsky dvojmotorový strmhlavý bombardér Pe-2. V júli 1943 začal slúžiť u Stabsstaffel/JG 51, pričom prvé lietadlo u tejto jednotky zostrelil 1. septembra 1943, kedy sa jeho obeťou stala sovietska stíhačka La-5. Veľmi úspešný bol pre Bauera 15. december 1943, kedy počas jedného bojového letu dosiahol šesť vzdušných víťazstiev. V tento deň zostrelil najprv bojové lietadlo Il-2 a potom v priebehu necelých piatich minút dva ľahké bombardéry Boston Mk.III a ďalšie tri Il-2. Počas pôsobenia na východnom fronte dosiahol celkovo 18 vzdušných víťazstiev. 
V marci 1944 bol prevelený k 2./JG 3, ktorá slúžila v rámci protivzdušnej obrany Ríše (Reichsluftverteidigung). U tejto jednotky dosiahol prvý zostrel proti západným Spojencom, keď 18. apríla 1944 zostrelil americký štvormotorový ťažký bombardér B-17 Flying Fortress v priestore mesta Zehdenick, severne od Berlína.
Od júna 1944 slúžil u 5./JG 300, ktorá bola súčasťou II./JG 300. V priebehu júla 1944 sa II./JG 300 transformovala na II.(Sturm)/JG 300, čo predstavovalo hlavne zmenu vo výzbroji a taktike jednotky. Spomínaná taktika dostala názov „Sturm“, resp. „Sturmangriff“ (búrka, víchrica, úder, útok), od ktorej sa odvíjali aj pomenovania ako „Sturmbock“ (úderné lietadlo), „Sturmjäger“ (úderný stíhač), alebo „Sturmstaffel“ (úderná letka), resp. „Sturmgruppe“ (úderná skupina). Základ tejto taktiky spočíval v skupinovom útoku modifikovaných stíhačiek na formácie bombardérov z veľmi malej vzdialenosti, pričom zásahy silnou a koncentrovanou paľbou mali spojenecké bombardéry buď okamžite zostreliť, alebo aspoň natoľko poškodiť, aby stroje zaostávali za ostatnými a narušili tým celistvosť formácie. Takou zbraňou sa mala stať poľná modifikácia (Rüstsatz) lietadla Focke-Wulf Fw 190 s označením R2, ktorá sa použila najmä na verzii A-8. Aj u II./JG 300 boli stíhačky Fw 190A-8 postupne vymieňané, resp. modifikované na ťažko ozbrojenú a opancierovanú verziu A-8/R2 Sturmbock. Bauer sa u II.(Sturm)/JG 300 vypracoval medzi najobávanejších protivníkov amerických bombardérov, napríklad 7. júla 1944 zostrelil dva ťažké bombardéry B-24 Liberator v oblasti Arternu a dvojmotorovú ťažkú stíhačku P-38 Lightning v priestore Wernigerode. Dňa 20. júla 1944 si nárokoval dva zostrely B-17 Flying Fortress v oblasti mesta Zwickau. Konrad Bauer sa okrem iného zúčastňoval aj leteckých bitiek nad územím dnešného Rakúska, Česka, Slovenska a Maďarska. Úspešný bol tiež 27. júla 1944, kedy si v okolí Stoličného Belehradu v Maďarsku nárokoval zostrely troch bombardérov B-24 Liberator. Dňa 29. augusta 1944 bojoval spolu s II.(Sturm)/JG 300 a ďalšími jednotkami protivzdušnej obrany Ríše v leteckej bitke nad Bielymi Karpatami, pričom si nárokoval jeden zostrel B-17G Flying Fortress v priestore Trenčína. Konrad Bauer bol celkovo sedemkrát zostrelený. Naposledy počas veľkej leteckej bitky dňa 11. septembra 1944, kedy bol jeho Fw 190A-8 (W.Nr. 681469; červená 21) po víťazstve nad troma stíhačkami P-51 Mustang zostrelený. Bauer utrpel ťažké zranenia a okrem iného prišiel o dva prsty na pravej ruke.
Dňa 31. októbra 1944 bol za 34 vzdušných víťazstiev vyznamenaný Rytierskym krížom Železného kríža. Do služby sa vrátil koncom januára 1945 vo funkcii veliteľa 5./JG 300, ale operačne už nelietal. Bol navrhnutý aj na vyznamenanie dubovou ratolesťou k Rytierskemu krížu, ale toto vyznamenanie mu už nebolo udelené. Počas druhej svetovej vojny uskutočnil celkovo 416 bojových letov, pri ktorých dosiahol 57 potvrdených vzdušných víťazstiev.
Po druhej svetovej vojne nastúpil do služieb obnovenej západonemeckej Luftwaffe, z ktorej odišiel v hodnosti Hauptmann (ekvivalent k hodnosti kapitán) v roku 1960. Konrad Bauer zomrel 17. júna 1990 v Gelsenkirchene vo veku 71 rokov.